Document ID: 32013R0246

REGOLAMENT TA’ IMPLIMENTAZZJONI TAL-KUMMISSJONI (UE) Nru 246/2013
tad-19 ta’ Marzu 2013
li jemenda r-Regolament (UE) Nru 185/2010 fir-rigward tal-iskrinjar tal-likwidi, tal-aerosols u tal-ġellijiet fl-ajruporti tal-UE
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 300/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi regoli komuni fil-qasam tas-sigurtà tal-avjazzjoni ċivili u li jħassar ir-Regolament (KE) Nru 2320/2002 (1) u b’mod partikolari l-Artikolu 4(2) tiegħu.
Billi:
(1)
Skont l-Artikolu 4(3) tar-Regolament (KE) Nru 300/2008, il-Kummissjoni għandha tadotta miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni ċivili stipulati fl-Anness I ta’ dak ir-Regolament.
(2)
Ir-Regolament tal-Kummissjoni (KE) Nru 272/2009 (2) li jissupplimenta l-istandards bażiċi komuni dwar is-sigurtà tal-avjazzjoni ċivili, kif emendat, jistipula metodi, inklużi teknoloġiji għall-individwazzjoni ta’ splussivi likwidi, biex likwidi, aerosols u ġellijiet (LAGs) ikunu jistgħu jiddaħħlu f’żoni ristretti ta’ sigurtà u jittellgħu abbord l-inġenji tal-ajru.
(3)
Il-Kumissjoni tista’ tagħmel proposti għar-reviżjoni, partikolarment billi jitqiesu l-operabbiltà tat-tagħmir u l-faċilitazzjoni tal-passiġġieri u fid-dawl tar-Rapport (3) mill-Kummissjoni lill-Parlament Ewropew u lill-Kunsill dwar il-valutazzjoni tas-sitwazzjoni fir-rigward tal-iskrinjar ta’ sigurtà tal-likwidi, l-aerosols u l-ġellijiet fl-ajrurporti tal-UE. Il-Kummissjoni tqis bħala xieraq li jiddaħħal l-iskrinjar obbligatorju għall-isplussivi likwidi fir-rigward tal-bejgħ mill-ajruporti u t-trasportaturi bl-ajru ta’ LAGs issiġillati f’boroż tas-sigurtà li juru kull tbagħbis (STEBs), kif ukoll ta’ LAGs li għandhom jintużaw matul il-vjaġġ għal raġunijiet mediċi inkella bħala rekwiżit speċjali tad-dieta, inkluż l-ikel tat-trabi.
(4)
Il-Kummissjoni hija impenjata li telimina bis-sħiħ ir-restrizzjonijiet fuq il-ġarr ta’ likwidi, aerosols u ġellijiet. Abbażi tal-esperjenza miksuba mill-implimentazzjoni tal-iskrinjar minn Jannar 2014, il-Kummissjoni għandha tanalizza s-sitwazzjoni sa tmiem l-2014 u tiddefinixxi, f’kooperazzjoni mill-qrib mal-partijiet kollha kkonċernati, il-pass jew il-passi li jmiss biex jintlaħaq dan l-għan, jekk possibbli matul is-sentejn li jmiss wara l-ewwel pass.
(5)
Il-Kummissjoni għandha ssegwi mill-qrib l-iżvilupp teknoloġiku tas-sistemi għall-individwazzjoni ta’ splussivi likwidi bl-għan li possibbilment tippermetti lill-ajruporti jintroduċu, fil-futur, sistemi ta’ skrinjar li jkunu kapaċi jindirizzaw aktar theddid (bħal splussivi likwidi u solidi) b’mod effiċjenti fl-istess ħin u jissimplifikaw proċeduri ta’ ħruġ ta’ oġġetti mill-bagalji.
(6)
Ir-Regolament tal-Kummissjoni (UE) Nru 185/2010 tal-4 ta’ Marzu 2010 li jistipula miżuri dettaljati għall-implimentazzjoni tal-istandards bażiċi komuni dwar is-sigurtà tal-avjazzjoni (4) għandu għalhekk jiġi emendat skont dan.
(7)
Il-miżuri stipulati f’dan ir-Regolament huma skont l-opinjoni tal-Kumitat dwar is-Sigurtà tal-Avjazzjoni Ċivili,
ADOTTAT DAN IR-REGOLAMENT,
Artikolu 1
L-Anness tar-Regolament (UE) Nru 185/2010 qed jiġi emendat kif stipulat fl-Anness ta’ dan ir-Regolament.
Artikolu 2
Sat-30 ta’ Ġunju 2013, l-ajruporti jew l-entità responsabbli għall-iskrinjar għandhom jirrapportaw lill-awtoritajiet xierqa dwar l-istat tal-implimentazzjoni tar-regoli li jikkonċernaw l-introduzzjoni u l-użu tat-tagħmir ta’ skrinjar tal-likwidi. L-Istati Membri għandhom jirrapportaw dwar dan lill-Kummissjoni sal-1 ta’ Settembru 2013.
Artikolu 3
Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Il-Punt 2 tal-Anness għandu japplika mill-31 ta’ Jannar 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-19 ta’ Marzu 2013.

Labels: 7
10
8
1